Document ID: /fineweb-2-swissfilter-quality_10-filterrobots/filtered/05601.jsonl.gz/73

Kako se navodi u saopštenju dostavljenom medijima, stranim državljanima koji dolaze iz područja sa intenzivnom transmisijom koronavirusa, odnosno iz Italije, pojedinih provincija Kine, iz Južne Koreje, Irana i delova Švajcarske privremeno će biti zabranjen ulazak u našu zemlju.
Ambasada Republike Srbije u Bernu preporučuje svim državljanima Republike Srbije u Švajcarskoj Konfederaciji, u skladu sa generalnim instrukcijama nadležnih švajcarskih službi, da se uzdrže od putovanja u zemlji i van nje, ukoliko za to nema preke potrebe.
Uvedena je i preporuka za striktno poštovanje zabrane putovanja zaposlenih u sistemu zdravstvene i socijalne zaštite u Republici Srbiji u zemlje sa intenzivnom transmisijom covid-19 kao i žarištima epidemije, saopštila je Vlada Srbije.
To je deo dodatnih mera radi sprečavanja pojave širenja i suzbijanja zarazne bolesti covid-19, koje su uvedene prema preporukama naših epidemiologa i u skladu sa preporukama Svetske zdravstvene organizacije.
AIR SERBIA OTKAZALA LETOVE
U skladu sa Odlukom Vlade Republike Srbije o proglašenju bolesti COVID-19 izazvane virusom SARS-CoV-2, Er Srbija će sprovesti odluku Vlade kojom se zabranjuje odnosno ograničava dolazak u Republiku Srbiju stranim državljanima koji dolaze iz država odnosno područja sa intenzivnom transmisijom bolesti COVID-19 (sa područja: Italije, Narodne Republike Kine, Južne Koreje, Švajcarske i Irana).
Lista otkazanih letova link
Ovu situaciju je naše zdravstvo spremno dočekalo, preduzimajući sve neophodne mere kako bi broj zaraženih bio što manji. Zahvaljujući pravovremenoj i odgovornoj reakciji našeg zdravstvenog sistema broj obolelih od korona virusa u Srbiji je četiri, stoji u saopštenju Vlade.
Navodi se i da nema mesta panici i zabrinutosti, jer je Srbija od samog početka reagovala odgovorno i pojačala kontrolu na graničnim prelazima, posebno na aerodromima.
Poštuju se instrukcije Svetske zdravstvene organizacije, kao i preporuke naših epidemiologa koji su se decenijama edukovali za ovakve epidemiološke situacije, a pojedini od njih su imali i lično iskustvo u postupanju u sličnim situacijama.
Vlada Srbije poziva građane da isključivo prate savete struke.
Ministarstvo zdravlja Republike Srbije sa Institutom za javno zdravlje Srbije „Dr Milan Jovanović Batut“, mrežom zavoda za javno zdravlje i nadležnim zdravstvenim ustanovama prati epidemiološku situaciju izazvanu novim koronavirusom u Republici Srbiji i svetu i shodno novim saznanjima i preporukama Svetske zdravstvene organizacije izdavaće obaveštenja za javnost i uputstva za postupanje zdravstvenim ustanovama i drugim nadležnim organima i institucijama.